บอร์ด IHL เคาะปันผล 0.10 บ. จ่ายเร็วขึ้นเป็น 12 พ.ค. 63
บอร์ด IHL เคาะปันผล 0.10 บ. จ่ายเร็วขึ้นเป็น 12 พ.ค. 63
14 เม.ย. 2563

นายวศิน ดำรงสกุลวงษ์ กรรมการและผู้จัดการทั่วไป บริษัท อินเตอร์ไฮด์ จำกัด (มหาชน) (IHL) ดำเนินธุรกิจผลิต และจำหน่ายหนังสำหรับเบาะรถยนต์ ให้กับค่ายผลิตรถยนต์ต่าง ๆ ในประเทศไทยและส่งออกจำหน่ายในหลายประเทศ เปิดเผยว่า จากประกาศหัวหน้าผู้รับผิดชอบในการแก้ไขสถานการณ์ฉุกเฉินในส่วนที่เกี่ยวกับความมั่นคง เรื่องห้ามชุมนุม การทำกิจกรรม การมั่วสุม ลงวันที่ 3 เมษายน 2563
เพื่อเป็นการลดโอกาสการแพร่ระบาดของการติดเชื้อไวรัสโคโรนา 2019 (COVID-19) มิให้ขยายไปในวงกว้าง ที่ประชุมคณะกรรมการบริษัทฯ ครั้งที่ 2/2563 เมื่อวันที่ 13 เมษายน 2563 ได้พิจารณาเห็นว่า บริษัทฯสมควรให้ความร่วมมือกับภาครัฐ อย่างเต็มที่ และเป็นการแสดงถึง ความรับผิดชอบต่อสังคมโดยรวม คณะกรรมการบริษัทฯ จึงมีมติเลื่อนการประชุมสามัญผู้ถือหุ้นประจำปี 2563 จากกำหนดเดิมที่จะจัดขึ้นในวันที่ 20 เมษายน 2563 รวมทั้งให้ยกเลิกวาระการประชุม ออกไปจนกว่าสถานการณ์จะคลี่คลาย
นอกจากนี้ คณะกรรมการบริษัทฯยังมีมติจ่ายเงินปันผลระหว่างกาล ทดแทนการเสนอจ่ายเงินปันผลประจำปี 2562 ให้กับผู้ถือหุ้นที่มีสิทธิได้รับเงินปันผลตามที่ปรากฏรายชื่อ ณ วันกำหนดสิทธิผู้ถือหุ้น (Record Date) ในวันที่ 27 เมษายน 2563 ซึ่งเป็นวันกำหนดสิทธิเดิม โดยจะจ่ายเงินปันผลระหว่างกาลในอัตราหุ้นละ 0.10 บาท รวมเป็นเงินทั้งสิ้น 59.28 ล้านบาท ซึ่งกำหนดจ่ายเงินปันผลให้เร็วขึ้นเป็นวันที่ 12 พฤษภาคม 2563 จากเดิม วันที่ 14 พฤษภาคม 2563
“การจ่ายเงินปันผลระหว่างกาลแทนการจ่ายเงินปันผลประจำปี 2562 โดยการจ่ายเงินปันผลระหว่างกาลดังกล่าว จ่ายจากกำไรสะสมของบริษัทฯ เพื่อช่วยลดผลกระทบที่อาจจะเกิดขึ้นกับผู้ถือหุ้นจากการเลื่อนการประชุมผู้ถือหุ้นของบริษัทฯออกไป โดยไม่มีกำหนดและร่วมกันฝ่าวิกฤติไวรัส COVID-19 ทั้งนี้ การเลื่อนประชุมสามัญผู้ถือหุ้นประจำปี 2563 ดังกล่าวไม่กระทบต่อการดำเนินงานของบริษัทฯและบริษัทในเครืออย่างมีนัยสำคัญ รวมทั้งสิทธิของผู้ถือหุ้นในการรับเงินปันผลด้วย” นายวศิน กล่าว
ทั้งนี้ บริษัทฯ ต้องขออภัยท่านผู้ถือหุ้นที่ต้องเลื่อนการประชุมสามัญผู้ถือหุ้นประจำปี ครั้งนี้อย่างกะทันหันด้วยเหตุผลดังกล่าวข้างต้น อย่างไรก็ตาม บริษัทฯ จะติดตามสถานการณ์การแพร่ระบาดของไวรัสโควิด-19 อย่างใกล้ชิด เพื่อจัดให้มีการประชุมสามัญผู้ถือหุ้นประจำปี 2563 ขึ้นใหม่โดยเร็ว